รู้จัก SVT เจ้าของตู้จำหน่ายสินค้าอัตโนมัติ มากสุดในไทย
เราเคยสงสัยไหมว่า  ใครเป็นผู้นำในธุรกิจตู้จำหน่ายสินค้าอัตโนมัติ ที่กำลังเติบโตอย่างรวดเร็วในประเทศไทย ? ลงทุนแมนจะเล่าให้ฟัง
14 ธ.ค. 2564

รู้จัก SVT เจ้าของตู้จำหน่ายสินค้าอัตโนมัติ มากสุดในไทย /โดย ลงทุนแมน
รู้ไหมว่าในปัจจุบัน มีตู้จำหน่ายสินค้าอัตโนมัติในประเทศไทยจำนวนกว่า 30,000 เครื่อง ขณะที่มูลค่าตลาดของธุรกิจนี้เติบโตกว่าเท่าตัว ในระยะเวลาเพียงแค่ 2 ปี
แล้วเราเคยสงสัยไหมว่า 
ใครเป็นผู้นำในธุรกิจตู้จำหน่ายสินค้าอัตโนมัติ ที่กำลังเติบโตอย่างรวดเร็วในประเทศไทย ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ธุรกิจตู้จำหน่ายสินค้าอัตโนมัติ นับเป็นอีกหนึ่งธุรกิจที่กำลังเติบโตดี ทั้งในไทยและหลาย ๆ ประเทศ
ด้วยความที่ใช้เงินลงทุนไม่สูงมาก ไม่ต้องมีพนักงานขาย และใช้พื้นที่ไม่มาก ก็สามารถติดตั้งตู้จำหน่ายสินค้าอัตโนมัติ เพื่อให้บริการแก่ลูกค้าได้
ลองมาดู มูลค่าของการขายสินค้า ผ่านเครื่องจำหน่ายสินค้าอัตโนมัติ ในช่วงที่ผ่านมา
ปี 2561 มูลค่า 2,600 ล้านบาท
ปี 2563 มูลค่า 5,200 ล้านบาท
เติบโตเป็น 2 เท่า ในระยะเวลาแค่ 2 ปี
พอเรื่องเป็นแบบนี้ จึงทำให้บริษัทที่อยู่ในธุรกิจนี้ ถูกพูดถึงกันมากขึ้นในช่วงที่ผ่านมา
ซึ่งสำหรับในประเทศไทย ซันเวนดิ้ง เทคโนโลยี หรือ “SVT” ก็เป็นหนึ่งในบริษัทที่ทำธุรกิจขายสินค้าผ่านเครื่องจำหน่ายสินค้าอัตโนมัติ รายใหญ่ในไทย
เดิมทีนั้น SVT อยู่ภายใต้การดูแลของ บริษัท ไอ.ซี.ซี. อินเตอร์เนชั่นแนล จำกัด (มหาชน) หรือ ICC ซึ่งเป็นบริษัทในเครือสหพัฒน์
ในปี 2543 ICC ได้โอนธุรกิจเครื่องจำหน่ายสินค้าอัตโนมัติ มาให้กับ บริษัท ซันคัลเล่อร์ จำกัด 
ซึ่งต่อมาเปลี่ยนชื่อเป็น บริษัท ซันร้อยแปด จำกัด ก่อนที่จะเปลี่ยนชื่อมาเป็น บริษัท ซันเวนดิ้ง เทคโนโลยี จำกัด (มหาชน) หรือ SVT ในปี 2564
ปัจจุบัน รายได้ของ SVT มาจากธุรกิจ 4 กลุ่ม คือ
- รายได้จากการขายสินค้าผ่านเครื่องจำหน่ายสินค้าอัตโนมัติ     
- รายได้จากการขายเครื่องจำหน่ายสินค้าอัตโนมัติ
- รายได้จากบริการพื้นที่โฆษณาบนเครื่องจำหน่ายสินค้าอัตโนมัติ
- รายได้จากการบริการอื่น ๆ
โดยรายได้กว่า 97% เป็นรายได้ที่มาจาก การขายสินค้าผ่านเครื่องจำหน่ายสินค้าอัตโนมัติ
แล้วที่ผ่านมาจำนวนเครื่องจำหน่ายสินค้าอัตโนมัติ ของ SVT มีจำนวนกี่เครื่อง ?
ปี 2562 จำนวนเครื่อง 11,784 เครื่อง
ปี 2563 จำนวนเครื่อง 13,339 เครื่อง
6 เดือนแรก ปี 2564 จำนวนเครื่อง 13,884 เครื่อง
ทีนี้เราลองมาดู 3 เจ้า ที่มีส่วนแบ่งตลาด จำนวนตู้จำหน่ายสินค้าอัตโนมัติ มากสุดในไทย
1. SVT ส่วนแบ่งในตลาด 44%
2. เวนดิ้งพลัส ส่วนแบ่งในตลาด 18%
3. 7-Eleven ส่วนแบ่งในตลาด 8%
ถึงตรงนี้ คำถามที่หลายคนอยากรู้ก็น่าจะเป็น
แล้วธุรกิจตู้จำหน่ายสินค้าอัตโนมัติในประเทศไทย ยังมีโอกาสเติบโตอีกแค่ไหน ?
ข้อมูลจาก SVT นั้นระบุว่า ประเทศไทยที่มีประชากร 67 ล้านคน ขณะที่มีจำนวนเครื่องจำหน่ายสินค้าอัตโนมัติทั่วไทยอยู่ราว 30,000 ตู้ 
ทำให้อัตราส่วนเครื่องจำหน่ายสินค้าอัตโนมัติ 1 เครื่องต่อประชากร เท่ากับ 2,233 คน
ถ้าเทียบกับญี่ปุ่นที่มีตู้จำหน่ายสินค้าอัตโนมัติจำนวน 5 ล้านเครื่อง มีประชากรประมาณ 125 ล้านคน ดังนั้น อัตราส่วนเครื่องจำหน่ายสินค้าอัตโนมัติ 1 เครื่องต่อประชากร จึงอยู่ที่ 25 คน
ซึ่งพอดูจากตัวเลขกลม ๆ แบบนี้ SVT จึงมองว่า เครื่องจำหน่ายสินค้าอัตโนมัติในประเทศไทย ก็ดูยังมีโอกาสเติบโตได้อีกพอสมควร
ปัจจุบัน สินค้าที่อยู่ในเครื่องจำหน่ายสินค้าอัตโนมัติของ SVT มีหลากหลาย
ตั้งแต่ เครื่องดื่ม, ขนมขบเคี้ยว, เบเกอรี, บะหมี่กึ่งสำเร็จรูป, สินค้าแบบถ้วยทั้งแบบร้อนและแบบเย็น, อาหารพร้อมรับประทาน และสินค้าอื่น ๆ เช่น หน้ากากอนามัย, อุปกรณ์สำหรับใช้กับมือถือ
และมีสถิติน่าสนใจเกี่ยวกับเครื่องจำหน่ายสินค้าอัตโนมัติ คือ
- ประมาณ 80% ของสินค้าที่จำหน่ายในนั้น เป็นสินค้าประเภทเครื่องดื่ม
- กว่า 70% ของลูกค้า เป็นคนที่ทำงานในโรงงานอุตสาหกรรม ส่วนอีก 30% เป็นลูกค้ากลุ่มอื่น เช่น ที่อยู่ในออฟฟิศสำนักงาน หรือมาใช้บริการห้างสรรพสินค้า โรงแรม สถานีรถไฟฟ้า และสถานีบริการน้ำมัน
ซึ่งจากสถิติก็ทำให้เห็นว่า ลูกค้าหลักของ SVT เป็นกลุ่มพนักงานโรงงานอุตสาหกรรม
ทีนี้ลองมาดู ผลประกอบการช่วงที่ผ่านมาของ SVT กันบ้าง
ปี 2562 รายได้ 1,806 ล้านบาท กำไร 93 ล้านบาท
ปี 2563 รายได้ 1,767 ล้านบาท กำไร 56 ล้านบาท
โดยรายได้และกำไรที่ลดลงในปีที่ผ่านมา ก็เพราะได้รับผลกระทบจากการแพร่ระบาดของโควิด 19 เนื่องจากจำนวนตู้จำหน่ายสินค้าอัตโนมัติ ส่วนใหญ่แล้วจะตั้งอยู่ในพื้นที่โรงงาน ห้างสรรพสินค้า โรงแรม
ดังนั้น เมื่อสถานที่เหล่านี้ต้องปิดติดต่อกันเป็นเวลาหลายวัน คนออกนอกบ้านกันน้อยลง เดินทางไปที่ที่มีตู้จำหน่ายสินค้ากันน้อยลง ก็ทำให้รายได้ในปี 2563 ของบริษัทลดลง
อย่างไรก็ตาม ในภาพรวมแล้ว ก็ถือว่าธุรกิจเครื่องจำหน่ายสินค้าอัตโนมัติกำลังเติบโตอย่างรวดเร็วในช่วง 2 ปีที่ผ่านมา
ซึ่งเรื่องนี้ก็ดึงดูดให้มีผู้เข้ามาในตลาดการแข่งขันมากขึ้น
เช่น การที่ธุรกิจร้านสะดวกซื้อรายใหญ่เริ่มรุกธุรกิจตู้จัดจำหน่ายสินค้าอัตโนมัติมากขึ้น 
รวมไปถึงการเติบโตของธุรกิจดิลิเวอรี ที่ถือเป็นคู่แข่งสำคัญของ SVT และผู้ให้บริการธุรกิจตู้จำหน่ายสินค้าอัตโนมัติรายอื่นด้วยเช่นกัน
ก็ต้องติดตามกันต่อว่า SVT จะปรับตัวสู้กับสภาพการแข่งขันในปัจจุบัน และในอนาคตอย่างไรต่อไป
แต่ที่แน่ ๆ ยิ่งมีการแข่งขันผ่านการขยายจำนวนตู้ และการนำเสนอสินค้าที่น่าสนใจมากขึ้นเท่าไร 
คนที่ได้ประโยชน์ จากการมีทางเลือกเยอะขึ้น ก็คือผู้บริโภคอย่างเรา ๆ นั่นเอง..
หมายเหตุ: บทความนี้ไม่ได้มีเจตนาชี้นำให้ซื้อหรือขายหุ้นตัวนี้ การลงทุนมีความเสี่ยง ผู้ลงทุนต้องศึกษาข้อมูลก่อนการตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-